Nelspruit-man sterf ná kapingBan van Wyk (Foto via Marius Jacobs, Watch Dog Tzn) Ben van Wyk (53) van Nelspruit het Vrydagaand aan sy beserings beswyk nadat hy op 4 Julie gekaap en aangerand is. Marius Jacobs van Watch Dog Tzaneen, een van Van Wyk se familielede, het aan Maroela Media bevestig Van Wyk is verlede Saterdag deur drie persone gekaap. “Hy is by die tweede sirkel buite Nelspruit op die Lydenburg-pad gekaap,” het Jacobs gesê. “Die kapers het hom in ŉ bos ingesleep tot by ŉ bouvallige huisie waar hulle hom gemartel en met ŉ skerp voorwerp gesteek en gesny het.” Volgens Jacobs het die verdagtes Van Wyk se bankkaart gevat en hom gemartel vir die PIN-nommer. Een van die verdagtes het by hom gebly terwyl die ander twee weg is om te probeer geld trek. Van Wyk het vermoedelik die verkeerde nommer aan sy aanvallers verskaf. “Hy het intussen sy bewussyn verloor en het eers Saterdagaand wakker geword en hulp gesoek,” het Jacobs bygevoeg. “Die kapers het intussen ŉ ongeluk gemaak met die bakkie en een is Sondag oorlede.” Van Wyk het glo die week goed aangesterk in die Rob Ferreira-hospitaal, en sou môre ontslaan word. Hy het egter ŉ terugslag gehad en is na die hoësorgeenheid geskuif waar hy om 22:20 gesterf het. Van Wyk laat drie dogters en kleinkinders agter. Kapt. Dawie Pretorius, woordvoerder van die polisie in Nelspruit, het die voorval aan Maroela Media bevestig. “Ons kan nog nie bevestig dat die oorlede verdagte wel een van die kapers was nie, maar hy het definitief die bakkie bestuur. Ons ondersoek sal bepaal of hy ook by die kaping betrokke was.” Die polisie se ondersoek duur voort.